

|  |
| --- |
| **Skeda tas-Sommarju Eżekuttiv** |
| Valutazzjoni tal-impatt dwar: Proposta għal emenda tar-Regolamenti li jistabbilixxu l-Awtoritajiet Superviżorji Ewropej (ir-Regolament (UE) Nru 1093/2010; Ir-Regolament (UE) Nru 1094/2010 u r-Regolament (UE) Nru 1095/2010) |
| **A. Il-ħtieġa li tittieħed azzjoni** |
| **Għalhiex? X’inhi l-problema li qiegħda tiġi indirizzata?** Massimu ta’ 11-il linja |
| Wara 6 snin ta’ operat, ġew identifikati l-problemi li ġejjin fil-qafas tal-ASE: 1) **Limitazzjonijiet fuq l-ASE biex jissodisfaw il-mandati eżistenti tagħhom b’mod sħiħ.** Din il-problema tikkonċerna r-restrizzjonijiet attwali fuq l-ASE biex jissodisfaw il-mandati tagħhom b’mod sħiħ u jwasslu l-aħjar riżultat f’termini ta’ kompiti regolatorji, u azzjonijiet ta’ konverġenza superviżorja b’mod partikolari, u kif dawn ir-restrizzjonijiet jistgħu jpoġġu saħansitra aktar pressjoni fuq l-ASE hekk kif ikompli l-proċess tal-integrazzjoni finanzjarja. Il-kawżi tal-problemi jirriżultaw minn nuqqasijiet fil-mod kif is-setgħat tagħhom ġew ifformulati, kif jopera t-teħid tad-deċiżjonijiet (governanza) u kif jingħataw ir-riżorsi għal dawn il-kompiti. 2) **Inadegwatezza futura tal-ambitu tal-mandati eżistenti.** Din il-problema tikkonċerna nuqqasijiet fl-ambitu tal-mandati tagħhom fid-dawl tal-isforzi biex jiġu integrati aktar is-swieq. Din il-problema hija dovuta prinċipalment għan-nuqqas ta’ ċerti setgħat u kompiti relatati ma’ ditti, prodotti jew infrastrutturi tas-suq kbar transfruntiera madwar l-UE, kif ukoll għal strumenti u aspetti ta’ pajjiżi terzi. Governanza u finanzjament inadegwati jikkontribwixxu għal din il-problema billi jkomplu jostakolaw l-eżerċizzju effettiv ta’ setgħat usa’.  |
| **X'mistenni jinkiseb b’din l-inizjattiva?** Massimu ta’ 8 linji |
| L-għan li jiġu eżaminati mill-ġdid **is-setgħat tal-ASE** huwa li titwaqqaf superviżjoni effettiva u effiċjenti tas-swieq finanzjarji u kapitali tal-UE, b’mod partikolari fir-rigward ta’ attivitajiet u entitajiet transfruntiera. Dan se jsaħħaħ l-istabbiltà finanzjarja, il-ħarsien xieraq tal-konsumaturi u l-investituri u l-funzjonament tajjeb tas-swieq finanzjarji fl-Unjoni. L-għan li tiġi rieżaminata l-istruttura tal-**governanza tal-ASE** huwa li jiġi żgurat li jiġu inċentivati biex japplikaw b’mod effettiv is-setgħat tagħhom u jwettqu l-kompiti tagħhom skont il-mandati tagħhom, u li jieħdu deċiżjonijiet rapidi fl-interess tal-UE sabiex l-ASE jkollhom l-istruttura xierqa ta’ governanza biex jaffaċċjaw l-isfidi li ġejjin ukoll. L-għanijiet tar-rieżami tal-**finanzjament** tal-ASE huma li jiżguraw is-suffiċjenza tar-riżorsi fid-dawl tal-kompiti u l-mandat tal-ASE, kif ukoll il-proporzjonalità tal-kostijiet li kull parti li tikkontribwixxi trid iġġarrab.  |
| **X’inhu l-valur miżjud ta’ azzjoni fil-livell tal-UE?** Massimu ta’ 7 linji  |
| L-integrazzjoni transfruntiera tas-swieq finanzjarji żżid id-disponibbiltà ta’ opportunitajiet ta’ investiment, u ttejjeb il-finanzjament u s-servizzi tal-ġestjoni tar-riskju għall-benefiċċju tal-ekonomija tal-UE. It-titjib tal-qafas tal-ASE se jippromwovi l-integrazzjoni tas-suq u jiżgura li dan isir f’ambjent ta’ sorveljanza sikur u sod. Minħabba li l-mod ta' kif l-ASE joperaw huwa stabbilit fil-liġi tal-UE, azzjoni fuq il-livell tal-UE biss tista’ tipprovdi t-titjib mixtieq. |

|  |
| --- |
| **B. Soluzzjonijiet** |
| **X’għażliet ta’ politika leġiżlattiva u mhux leġiżlattiva ġew ikkunsidrati? Hemm xi għażla ppreferuta jew le? Għalhiex?** Massimu ta’ 14-il linja  |
| Il-problemi identifikati fl-oqsma tas-setgħat, il-governanza u l-finanzjament tal-ASE jitolbu għal emendi fir-Regolamenti tal-ASE kif ukoll atti leġiżlattivi settorjali magħżula. Fil-qasam tas-setgħat l-għażla ppreferuta tinvolvi li ċerti poteri eżistenti jiġu ċċarati u msaħħa u setgħat ġodda jingħataw lill-ASE f’oqsma mmirati. Dan jirrifletti l-importanza tal-attivitajiet transfruntiera u tal-acquis dejjem jikber fil-qasam tas-servizzi finanzjarji. Dan tal-aħħar jikkonċerna b’mod partikolari l-attribuzzjoni tal-ESMA ma’ setgħat fil-konfront ta’ fornituri ta’ servizzi ta’ rappurtar tad-dejta, fondi Ewropej tal-Investiment fuq terminu twil (ELTIFs) u impriżi jew maniġers tal-investiment kollettiv tat-tikketta tal-UE (EuVECA u EuSEF), parametri referenzjarji ta’ importanza kritika, ċerti prospetti u ċerti parametri referenzjarji.Fil-qasam tal-governanza l-għażla ppreferuta tinkludi: l-aġġustament tal-kamp ta’ applikazzjoni tat-teħid tad-deċiżjonijiet tal-Bord tas-Superviżuri; is-sostituzzjoni tal-Bord tat-Tmexxija minn Bord Eżekuttiv magħmul minn membri indipendenti full-time u li dan jingħata rwol aktar b’saħħtu fit-teħid ta’ deċiżjonijiet dwar ċerti kompiti mhux regolatorji; it-titjib tas-setgħat tal-President u l-ħatra tiegħu/tagħha esternament. Ir-reġim ta’ finanzjament attwali jiġi sostitwit b’mudell ta’ finanzjament imħallat li jgħaqqad kontribuzzjonijiet mill-baġit tal-UE u kontribuzzjonijiet mill-industrija li jiżguraw s-suffiċjenza tar-riżorsi fid-dawl tal-kompiti dejjem jikbru għall-ASE u l-proporzjonalità fid-distribuzzjoni tal-kostijiet. |
| **Min jappoġġa liema għażla?** Massimu ta’ 7 linji  |
| L-opinjonijiet tal-partijiet kkonċernati dwar it-tisħiħ u l-attribuzzjoni tal-ASE b’setgħat ġodda huma maqsumin. Istituzzjonijiet oħra tal-UE qabel esprimew appoġġ għat-tisħiħ u l-attribuzzjoni ta’ setgħat ġodda lill-ASE. Dawk li wieġbu għall-konsultazzjoni pubblika taw l-opinjoni tagħhom fuq is-CCPs, il-fornituri tas-servizzi tad-dejta u ċerti fondi tal-UE biss. Ħafna minn dawk li wieġbu ma wieġbux il-mistoqsija dwar superviżjoni diretta. Il-partijiet ikkonċernati kollha (organizzazzjonijiet internazzjonali, istituzzjonijiet tal-UE, l-industrija u xi awtoritajiet pubbliċi) jappoġġaw xi aġġustamenti fil-mudell ta’ governanza li jimmiraw fuq mekkaniżmi ta’ inċentivi aktar effiċjenti u aħjar. Il-bidliet fil-mudell ta’ finanzjament u t-tranżizzjoni lejn l-iffinanzjar min-naħa tal-industrija huma appoġġati l-aktar mill-Parlament u sa punt aktar limitat fost l-awtoritajiet pubbliċi. Il-biċċa l-kbira tal-partijiet ikkonċernati ma għandhomx għarfien dwar il-funzjonament tal-arranġamenti tal-finanzjament jew tal-governanza interna tal-ASE.  |
| **C. L-impatti tal-alternattivi ppreferuti** |
| **X'inhuma l-benefiċċji tal-għażla preferuta (jekk hemm, inkella ta' dawk ewlenin)?** Massimu ta’ 12-il linja  |
| Iċ-ċentralizzazzjoni ta’ ċerti kompiti u setgħat lill-ASE twassal għal kisbiet fl-effiċjenza u fl-effettività tas-superviżjoni madwar l-UE. L-alternattiva ppreferuta tnaqqas il-kostijiet għan-negozji u għall-awtoritajiet nazzjonali kompetenti; twassal għal applikazzjoni iktar uniformi tad-dritt tal-UE u tillimita r-riskju ta’ interpretazzjoni ħażina. Iż-żieda ta’ membri indipendenti u permanenti fil-Bordijiet tal-ASE tintroduċi perspettiva esklużiva tal-UE fil-proċedura tat-teħid tad-deċiżjonijiet, u tikkontrobilanċja l-fehmiet tar-rappreżentanti tal-awtoritajiet kompetenti nazzjonali li għandhom ċans akbar li jaffaċċjaw kunflitti ta’ interess. Il-membri permanenti jiżguraw ukoll iktar kontinwità u perspettiva fuq żmien itwal fit-teħid tad-deċiżjonijiet tal-ASE. L-attribuzzjoni tad-drittijiet tal-vot lill-President issaħħaħ l-awtorità tiegħu/tagħha. Il-mudell ta’ finanzjament imħallat jiżgura li l-baġit tal-ASE jkun jista’ jaqdi aħjar il-ħtiġijiet filwaqt li jżomm kontroll tal-baġit attwali u tal-kontabilità fil-konfront tal-istituzzjonijiet tal-UE. Barra minn hekk, huwa jintroduċi proporzjonalità fit-tqassim tal-kostijiet.  |

|  |
| --- |
| **X'inhuma l-kostijiet tal-għażla preferuta (jekk hemm, inkella ta' dawk ewlenin)?** Massimu ta’ 12-il linja  |
| L-introduzzjoni tal-għażliet ppreferuti taħt setgħat, governanza u finanzjament mhijiex mistennija li jkollha impatt negattiv fuq il-baġit tal-UE. Dan hu minħabba l-fatt li l-metodoloġija ta’ finanzjament proposta tirrispetta l-limiti massimi tal-QFP attwali filwaqt li tippermetti lill-ASE jisfruttaw il-finanzjament addizzjonali li jkollhom bżonn mis-settur privat. Barra minn hekk, superviżjoni diretta se tkun iffinanzjata minn miżati imposti direttament fuq l-entitajiet taħt superviżjoni diretta. Għall-bqija, użu aktar intensiv tas-setgħat eżistenti tal-ASE u setgħat superviżorji indiretti ġodda possibbli se jfissru kostijiet ogħla tal-operazzjonijiet tal-ASE, li madankollu jenħtieġ li jiġu kkumpensati minn frankar tal-kostijiet minn superviżjoni aktar effiċjenti. |
| **Kif se jiġu affettwati n-negozji, l-SMEs u l-mikrointrapriżi?** Massimu ta’ 8 linji |
| In-negozji ta’ kull daqs jenħtieġ li jibbenefikaw minn swieq finanzjarji iktar integrati li joffru opportunitajiet aħjar għall-investiment, il-finanzjament u l-ġestjoni tar-riskju, u mis-sikurezza u s-solidità li s-superviżjoni aktar integrata toffri lil swieq integrati. Barra minn hekk, bħala kontribwenti, jenħtieġ li huma jibbenefikaw mill-kost impost tal-ASE fuq il-kontribwenti ġenerali sa ċertu punt. Għal dak li jikkonċerna l-fornituri tas-servizzi finanzjarji żgħar u ta’ daqs medju, il-kontribuzzjonijiet u l-miżati se jiġu mqassma b’mod proporzjonali mad-daqs tal-attivitajiet tagħhom. |
| **Se jkun hemm impatti sinifikanti fuq il-baġits u l-amministrazzjonijiet nazzjonali?** Massimu ta’ 4 linji |
| L-awtoritajiet nazzjonali kompetenti se jkunu eżentati mill-obbligu attwali tagħhom li jikkontribwixxu għall-baġit tal-ASE. Xi wħud mill-bidliet fl-allokazzjoni tas-setgħat ta’ teħid ta’ deċiżjonijiet (b’involviment akbar ta’ Bord Eżekuttiv stabbilit riċentement) u l-għoti ta’ setgħat diretti ġodda lill-ASE f’oqsma speċifiċi se jillimitaw ir-rwol tal-awtoritajiet kompetenti nazzjonali f’oqsma fejn hemm valur miżjud tal-UE ġenwin. F’termini netti, ma għandu jkun hemm l-ebda impatt fuq il-baġits nazzjonali, jew inkella wieħed pożittiv (f’termini ta’ ffrankar addizzjonali minħabba n-nuqqas ta’ ħlas lill-baġit tal-ASE). |
| **Se jkun hemm impatti sinifikanti oħra?** Massimu ta’ 6 linji  |
| L-ASE riformati se jkunu jistgħu jwettqu aħjar il-mandati tagħhom li se jwassal għal benefiċċji addizzjonali għal istituzzjonijiet finanzjarji u l-parteċipanti fis-swieq finanzjarji. Rieżami tal-ASE se jġib benefiċċji ġenerali lill-fornituri u l-utenti tas-servizzi finanzjarji fl-UE u barra mill-UE. L-alternattivi ppreferuti fil-valutazzjoni tal-impatt fit-taqsimiet kollha għandhom impatt dirett fuq l-ASE, il-mod kif jiġu ffinanzjati, il-mudell ta’ governanza tagħhom u s-setgħat tagħhom.  |
| **D. Segwitu** |
| **Meta se tiġi riveduta l-politika?** Massimu ta’ 4 linji  |
| Ir-Regolamenti tal-ASE jipprevedu l-evalwazzjoni tas-Sistema Ewropea ta’ Superviżjoni Finanzjarja (SESF) kull tliet snin, mill-bidu effettiv tal-operat tagħha. L-ewwel rapport tal-Kummissjoni tressaq fl-2014. Il-Kummissjoni se tkompli tissorvelja l-funzjonament tas-SESF u tirrapporta dwar dan. |